**Fizika-riyaziyyat və informatika təmayüllü lisey (FRİTL)** — Bakıda lisey.

Tarixi
------

İstedadlı uşaqların seçilməsi üçün keçmiş Sovet İttifaqında SSRİ Maarif Nazirliyinin qərarı ilə internat məktəblər təşkil edilmişdir. Onların yaradılmasında Azərbaycanın ayrı-ayrı rayonlarından istedadlı uşaqları müsabiqə yolu ilə qəbul etmək, dövlət hesabına yataqxana və yeməkxana ilə təmin etmək, əsas fənlərdən dərinləşdirilmiş proqramla dərslər keçirmək əsas məqsəd kimi qarşıya qoyulmuşdur. 1964-cü ildə 1 nömrəli internat məktəbin bazasında 1 nömrəli Fizika-Riyaziyyat və Kimya-Biologiya təmayüllü internat məktəbi yaradılmışdır.

1969-cu ildə kimya-biologiya bu bazadan ayrılmış, 5 nömrəli kimya-biologiya təmayüllü internat məktəbi kimi fəaliyyət göstərməyə başlamışdır. Bu bazada isə 1 nömrəli Fizika-Riyaziyyat təmayüllü internat məktəbi fəaliyyətini davam etdirmişdir. Nazirlər Kabinetinin 2 noyabr 1991-ci il tarixli 472 nömrəli əmrinə əsasən məktəbin adı dəyişdirilib, Respublika Fizika-Riyaziyyat və İnformatika təmayüllü (internat tipli) lisey adlandırılmışdır və hal hazırda lisey bu adla fəaliyyət göstərir.

Haqqında
--------

Hazırda Liseydə 600 şagird təhsil alır. Onlardan 300 nəfəri dövlət hesabına yataqxanada qalır. Təhsil ocağına qəbul 7-ci, 8-ci və 9-cu siniflərdən aparılır. Bu təhsil ocağı fəaliyyət göstərdiyi müddətdə uğurlu nəticələr əldə edib. Təhsil ocağının məzunları arasında 300-dən çox elmlər namizədi, 30-a yaxın elmlər doktoru var.

Liseyin binasi bir tipli layihə üzrə tikilmişdir, 700 yerlikdir, 33 sinif otağı vardır. Tədris məşğələləri bir növbəlidir. Lisey 4 mərtəbəli tədris korpusundan, 3 mərtəbəli 280 yerlik yataqxana korpusundan , 200 yerlik akt zalı, idman zalı, yeməkxana, kitabxanadan (həmçinin oxu zalından) ibarətdir. Liseyin özünün qazanxana və istilik sistemi var. Liseydə 38 sinif otağı, o cümlədən 15 riyaziyyat, 5 fizika, 4 ədəbiyyat, 3 tarix, 1 coğrafiya, 1 kimya, 1 biologiya , 1 rus dili, 1 hərbi və 2 kompüter kabineti fəaliyyət göstərir.

Hazırda şagirdlərin təlim tərbiyəsi ilə 96 nəfər müəllim və tərbiyəçi məşğul olur. Liseyin direktoru Tariyel Talıbovdur. Liseydə "şagird elmi cəmiyyəti" də fəaliyyət göstərir. Şagirdlər ŞEC-də kiçik elmi tədqiqat işləri aparırlar.

Azərbaycan Respublikasının Prezidenti İlham Əliyev 3 sentyabr 2015-cidə paytaxtın Yasamal rayonundakı Fizika, Riyaziyyat və İnformatika Təmayüllü Liseyin binasında təmir və yenidənqurma işlərindən sonra yaradılan şəraitlə tanış olub.

Məzunları
---------

Hazırda həm Azərbaycanda, həm də onun hüdudlarından kənarda lisey məzunlarından 200-ə yaxını elmlər namizədi, 40-dan çox elmlər doktoru və professoru vardır.

* İlqar Məmmədov— Riyaziyyat üzrə elmlər doktoru, AMEA-nın professoru, laboratoriya rəhbəri
* Heydər Piriyev — Azərbaycan Respublikası Silahlı Qüvvələrinin Hərbi Akademiyasının rəisi, general-leytenant
* Akif Yusifov — Azərbaycan Respublikası Xüsusi Dövlət Mühafizə Xidməti rəisinin müavini - Milli Qvardiyanın Komandanı əvəzi
* Mustafa Babanlı — Azərbaycan Dövlət Neft və Sənaye Universitetinin rektoru
* Vidadi Süleymanov — Akademik Zərifə Əliyeva adına Bərdə şəhər Texniki Liseyinin direktoru
* Məhəmməd Babayev — fizika-riyaziyyat elmləri doktoru
* Qubad İbadoğlu - iqtisadiyyat üzrə fəlsəfə doktoru
* Vüqar Bayramov - iqtisadçı alim, Milli Məclisin deputatı
* İbrahim Nəbiyev - riyaziyyat üzrə elmlər doktoru, BDU-nun professoru
* Elxan Elatlı - Yazıçı, Azərbaycan Yazıçılar Birliyinin üzvü, "Qızıl Qələm" mükafatı laureatı
* Emin Əmrullayev - Azərbaycan Respublikasının 5-ci Təhsil Naziri
* Elçin Haciyev - Rusiya Milli Qvardiyasının baş polisi
* İman Əsgərzadə - fizika-riyaziyyat elmləri doktoru,Ankara Universitetinin professoru

İstinadlar
----------

1. 1 2  "Arxivlənmiş surət". 2017-10-14 tarixində arxivləşdirilib. İstifadə tarixi: 2015-09-03.

Xarici keçidlər
---------------


Vikianbarda Fizika, Riyaziyyat və İnformatika Təmayüllü Lisey ilə əlaqəli mediafayllar var.

* Azərbaycan Respublikası Təhsil Nazirliyi
* Azərbaycan Müəllimi qəzeti
* Azərbaycan Respublikası Tələbə Qəbulu üzrə Dövlət Komissiyası Arxivləşdirilib 2020-04-06 at the Wayback Machine
* Abituriyent
* Məktəblərin qəbul göstəriciləri Arxivləşdirilib 2013-05-20 at the Wayback Machine